bluuebunny/crossref_metadata_2025 huggingface dataset:
An agent – based modelling platform for financial crisis simulation
Authors: Πολύζος Ευστάθιος
Published: September 2021

Στην σημερινή εποχή, το παγκόσμιο τραπεζικό σύστημα προσπαθεί να κατανοήσει τα αίτια της τραπεζικής κρίσης του 2008, ενόσω ετοιμάζεται για την επόμενη κρίση. Η κρίση του 2008 ήταν ιδιαίτερα σημαντική καθώς ανέδειξε σε μεγάλο βαθμό τις αδυναμίες του τραπεζικού συστήματος γενικά ενώ δεν περιορίστηκε αυστηρά στις ανεπάρκειες μιας χώρας. Η εμπιστοσύνη των επενδυτών αλλά και των κυβερνήσεων στην ακεραιότητα των τραπεζών κλονίστηκε και δεν έχει επανέλθει ακόμα. Η απάντηση του τραπεζικού αλλά και του πολιτικού συστήματος στην κρίση ήταν η θέσπιση ακόμα αυστηρότερων δεικτών κεφαλαιακής επάρκεια αλλά και η θέσπιση νέων διαδικασιών δυναμικής παρακολούθησης των αναγκών ρευστότητας των πιστωτικών ιδρυμάτων. Οι κρίσεις των χρηματοπιστωτικών συστημάτων, τόσο των εθνικών όσο και του παγκοσμίου συνολικά, παρουσιάζουν ιδιαίτερο ερευνητικό ενδιαφέρον καθώς είναι έντονη η προσπάθεια να μοντελοποιηθεί η συμπεριφορά τους, τόσο για λόγους πρόβλεψης της ίδιας της κρίσης αλλά και των συνεπειών της. Στο παρόν κείμενο αναλύεται η έρευνά μας σχετικά με ένα ολοκληρωμένο σύστημα προσομοίωσης της λειτουργίας της οικονομίας. Το μοντέλο αυτό κατασκευάστηκε χρησιμοποιώντας υφιστάμενα οικονομικά και οικονομετρικά μοντέλα, τα οποία τροποποιήθκαν κατάλληλα έτσι ώστε να λειτουργούν ταυτόχρονα σε ένα συνολικό σύστημα προσομοιώσεων. Ο στόχος του συστήματος αυτού είναι να μπορεί να υλοποιεί παραμετρικές προσομοιώσεις της οικονομίας μιας χώρας και να παράγει συμπεράσματα αναφορικά με τα οικονομικά μεγέθη.
Ανοσοφαινοτυπική και λειτουργική μελέτη αρχέγονων αιμοποιητικών κυττάρων στο μυελό των οστών ασθενών με πρωτοπαθές μυελοδυσπλαστικό σύνδρομο
Authors: Γαρδίκας Νικόλαος
Published: September 2021

Τα Μυελοδυσπλαστικά σύνδρομα (ΜΔΣ) αποτελούν κλωνικές διαταραχές του αρχέγονου αιμοποιητικού κυττάρου με άγνωστη αιτιολογία. Η Πολυπαραμετρική κυτταρομετρία ροής (ΠΚΡ) έχει διερευνηθεί για τη συμβολή της στη διάγνωση και πρόγνωση των ΜΔΣ. Στην παρούσα διατριβή εφαρμόστηκε ΠΚΡ πενταπλού φθορισμού σε δείγματα μυελού οστών 47 ασθενών με de-novo ΜΔΣ που δεν είχαν λάβει θεραπεία και 27 δείγματα από υγιείς μάρτυρες. Οι ασθενείς ταξινομήθηκαν με βάση τον Παγκόσμιο Οργανισμό Υγείας (World Health Organization 2008, WHO), το Διεθνές σύστημα πρόγνωσης (International Prognostic Scoring System, IPSS) και το Αναθεωρημένο σύστημα πρόγνωσης (Revised IPSS, IPSS-R). Παρατηρήθηκε στατιστικώς σημαντική αύξηση των ποσοστών των CD133+/CD90-CD45weak, CD117+/TdT-CD45weak και CD33+/MPO- πρόδρομων κυττάρων κοκκιώδους σειράς (Neutrophil Precursor, NP) στα CD34+ κύτταρα, όπως και στατιστικώς σημαντική ελάττωση των πρόδρομων κυττάρων λεμφικής και ερυθράς σειράς, στο σύνολο των ασθενών με ΜΔΣ σε σχέση με την ομάδα των υγιών μαρτύρων. Ένα νέο σύστημα βαθμολόγησης βασισμένο σε αυτά τα ευρήματα μπορεί να συμβάλει στη διάκριση των ασθενών με ΜΔΣ χαμηλότερου κινδύνου, συμπεριλαμβανομένων και των ασθενών με φυσιολογικό καρυότυπο (υποομάδα ΜΔΣ που διαγιγνώσκεται δύσκολα). Επιπλέον, η αύξηση του ποσοστού της απόπτωσης των CD34+/CD117+ κυττάρων χαρακτηρίστηκε ως ανεξάρτητος δείκτης καλής πρόγνωσης για την εκτροπή των ασθενών σε AML και για τη συνολική διάρκεια επιβίωσής τους. Ένα νέο σύστημα βαθμολόγησης βασισμένο στην έκφραση των δεικτών των CD34+ κυττάρων (ως ανεξάρτητο ή σε συνδυασμό με το σύστημα βαθμολόγησης Ogata) μπορεί να διακρίνει τους ασθενείς με ΜΔΣ χαμηλότερου κινδύνου, συμπεριλαμβανομένων των ασθενών με φυσιολογικό καρυότυπο, από την ομάδα υγιών μαρτύρων.
Μεθοδολογικό πλαίσιο για την αξιολόγηση και επιλογή πολιτικών ισόρροπης περιφερειακής ανάπτυξης
Authors: Κουδουμάκης Παναγιώτης
Published: September 2021

Στην παρούσα διδακτορική διατριβή διερευνάται και εφαρμόζεται ένα νέο μεθοδολογικό πλαίσιο για την αξιολόγηση και επιλογή των πολιτικών που συμβάλλουν στην ισόρροπη ανάπτυξη των περιφερειών, καθώς αναγνωρίζεται ότι οι περιφερειακές ανισότητες διατηρούνται παρά την παρέλευση μιας μακρά περιόδου άσκησης πολιτικών περιφερειακής ανάπτυξης. Το προτεινόμενο μεθοδολογικό πλαίσιο βασίζεται στην εφαρμογή της Περιβάλλουσας Ανάλυσης Δεδομένων (DEA), όπου ως εισροές λαμβάνονται ενδογενείς συντελεστές παραγωγής που επηρεάζουν σημαντικά την ανάπτυξη των περιφερειών. Οι εισροές εκφράζονται από σύνθετους δείκτες που περιλαμβάνουν μεταβλητές στον τομέα των ανθρώπινων πόρων και συνθηκών διαβίωσης, της έρευνας και της ανάπτυξης, της γεωργίας, της βιομηχανίας, του εμπορίου, των μεταφορών, του τουρισμού και των υπηρεσιών. Τα αποτελέσματα δείχνουν ότι αποδοτικότερη χρήση των ενδογενών συντελεστών παραγωγής μπορεί να αυξήσει σημαντικά το κατά κεφαλήν Ακαθάριστο Εγχώριο Προϊόν (ΑΕΠ) των περιφερειών της Ελλάδας και να συμβάλει στη μείωση των περιφερειακών ανισοτήτων. Σημαντικό περιθώριο βελτίωσης καταγράφεται στη γεωργία και στον τουρισμό, υπογραμμίζοντας την ανάγκη περαιτέρω διασύνδεσης των δύο αυτών τομέων με την περιφερειακή οικονομία.
Μεταβλητές που καθορίζουν το περιβαλλοντικό προφίλ των πολιτών
Authors: Σαρρή Ελένη-Ευαγγελία (Εβελίνα)
Published: September 2021

Σε μία εποχή που η εθνική πολιτική κατάσταση με την ευρύτερή έννοια καθορίζει την Παιδεία, την Υγεία, την καθημερινότητα των πολιτών και μέσα σ’ αυτή, τη στάση τους προς το Περιβάλλον, στοχεύσαμε στο να αποκαλύψουμε τις μεταβλητές εκείνες που διαμορφώνουν το προφίλ των πολιτών, ερευνώντας ταυτόχρονα αν υπάρχει σχέση ανάμεσα στη συμμετοχή στη λήψη περιβαλλοντικών αποφάσεων και την πολιτική κατάσταση στην οποία ζουν. Μελετώντας την Περιβαλλοντική Εκπαίδευση και δεδομένου ότι είναι η διαδικασία που οδηγεί στην ανάπτυξη ικανοτήτων απαραίτητων για την κατανόηση της σχέσης ανθρώπου-περιβάλλοντος, καταλαβαίνουμε ότι συνδέεται άμεσα με την διαμόρφωση περιβαλλοντικού προφίλ. Στη «Χάρτα του Βελιγραδίου» το 1975, ορίστηκαν οι στόχοι της ΠΕ που ισχυριζόμαστε ότι αποτελούν ακριβώς εκείνες τις μεταβλητές που διαμορφώνουν το περιβαλλοντικό προφίλ των πολιτών. Αυτές περιλαμβάνουν τη γνώση, τη στάση, τη συμπεριφορά και τη συμμετοχή στη λήψη περιβαλλοντικών αποφάσεων. Εδώ προσθέτουμε και μία «έμμεση» μεταβλητή, την κρατούσα πολιτική κατάσταση. Ερευνήσαμε τον πληθυσμό σε 2 χώρες με έντονη κοινωνικοπολιτική ιδιαιτερότητα, την Κύπρο και την Κούβα. Την Κύπρο, ένα νησί διχοτομημένο με έντονα πολιτικά ζητήματα και νέο μέλος της Ε.Ε. και την Κούβα ένα νησί σε οικονομικό αποκλεισμό, αντιμέτωπο με μία δύσκαμπτη πολιτική κατάσταση. Μεθοδολογικά, αναλύσαμε την ΠΕ μέσα από εκτενή βιβλιογραφική έρευνα και κατόπιν μελετήσαμε τις χώρες μέσω έρευνας με τη μορφή ερωτηματολογίων, ώστε να καταλήξουμε στα συμπεράσματα της πρότασης. Αυτά, επιβεβαίωσαν τις έρευνες των Hungerford & Volk (1990) που στηρίζουν την άποψη ότι η προσφορά περισσότερης γνώσης δε σημαίνει απαραίτητα περισσότερη δράση για το περιβάλλον ή ενεργό συμμετοχή στη λήψη αποφάσεων. Αυτό που στην παρούσα έρευνα καταδεικνύεται είναι ότι η αφθονία γνώσης και ο ελεύθερος τρόπος πρόσβασης σ’ αυτήν, δε σημαίνει οπωσδήποτε ότι αποφέρει το επιθυμητό αποτέλεσμα της περιβαλλοντικής ευαισθησίας και Υπεύθυνης Περιβαλλοντικής Συμπεριφοράς (ΥΠΣ). Αποδεικνύεται ότι το ζητούμενο της ενεργούς συμμετοχής, συνδέεται με την εκάστοτε πολιτική κατάσταση με ένα ιδιαίτερο τρόπο, αντίθετο ίσως από αυτόν που κανείς θα περίμενε. Συζητείται επίσης η αξία της Μη Τυπικής Εκπαίδευσης σε παράλληλη θεώρηση με την φθίνουσα πορεία της Τυπικής ΠΕ και ακόμα περισσότερο θίγεται η αναγκαιότητα υποστηρικτικής συμβολής και προώθησης της Μη Τυπικής στο σύστημα της Τυπικής Περιβαλλοντικής Εκπαίδευσης.
Design automation and synthesis techniques for approximate computing
Authors: Ζερβάκης Γεώργιος
Published: September 2021

Οι τεχνολογίες πληροφορικής βρίσκονται πλέον σε μια εποχή που για να διατηρηθεί αλλά και να βελτιωθεί η απόδοση και αποτελεσματικότητα των υπολογιστικών συστημάτων είναι αναγκαίες ριζικές αλλαγές συγκριτικά με τις παραδοσιακές τεχνικές. Ο προσεγγιστικός υπολογισμός αποτελεί ένα χαρακτηριστικό πρότυπο ριζικής μεταβολής που έχει εισέλθει στο σχεδιασμό και τη λειτουργία των σύγχρονων συστημάτων. Η διατριβή αυτή επικεντρώνεται στην μελέτη και σχεδίαση προσεγγιστικών επιταχυντών υλικού. Οι υπάρχουσες μεθοδολογίες σχεδίασης προσεγγιστικών κυκλωμάτων εφαρμόζουν κατά κύριο λόγο μονο-επίπεδες προσεγγιστικές τεχνικές, περιορίζοντας έτσι σημαντικά τα ενεργειακά οφέλη από την εφαρμογή του προσεγγιστικού υπολογισμού. Ο στόχος αυτής της διατριβής είναι να μεγιστοποιήσει τα ενεργειακά οφέλη των προσεγγιστικών κυκλωμάτων και να προτείνει συστηματικές μεθοδολογίες για την εφαρμογή του προσεγγιστικού υπολογισμού, έτσι ώστε να επιτρέψει την αξιοποίησή του στον τομέα της σχεδίασης ψηφιακών συστημάτων. Για να μεγιστοποιήσουμε την απόδοση των προσεγγιστικών κυκλωμάτων μελετάμε, προτείνουμε, και καταστούμε δυνατή την εφαρμογή πολυ-επίπεδων προσεγγιστικών τεχνικών για την παραγωγή τόσο προσεγγιστικών αριθμητικών κυ- κλωμάτων όσο και επιταχυντών υλικού. Τα ανωτέρω επιτυγχάνονται μέσα από τα τέσσερα αυτοματοποιημένα πλαίσια σχεδίασης και σύνθεσης που προτείνουμε: VOSsim, Partial Product Perforation, HAM, και METHADONE. Τα πλαίσια αυτά αξιολογήθηκαν διεξοδικά μέσω εκτενούς πειραματικής διαδικασίας και συγκρίθηκαν με τις εκάστοτε βέλτιστες υπάρχουσες μεθοδολογίες και τεχνικές αποδεικνύοντας την αποδοτικότητά τους.
Φυσική δραστηριότητα και πιθανές κινητικές δυσκολίες
Authors: Γκατζόγια Δήμητρα
Published: September 2021

Ένας από τους αναπτυξιακούς τομείς που υστερεί σημαντικά στα άτομα με αυτισμό είναι αυτός της κοινωνικής ανάπτυξης και της αυτοεκτίμησης λόγω των πιθανών κινητικών δυσκολιών. Η παρούσα διδακτορική διατριβή διερευνά την επίδραση της φυσικής δραστηριότητας και των Πιθανών Κινητικών Δυσκολιών στην Κοινωνική συμπεριφορά και Αυτοεκτίμηση ατόμων με διάγνωση στο φάσμα του Αυτισμού. Για την πραγματοποίηση του σκοπού, η παρούσα έρευνα, εφόσον εντοπίσει πανελλαδικά τα επίσημα διαγνωσμένα άτομα στο φάσμα του αυτισμού και εξακριβώσει τον τύπο του Αυτισμού, στη συνέχεια θα μελετήσει σε σχέση με τον τύπο του αυτισμού:Το επίπεδο της Φυσικής Δραστηριότητας και τους παράγοντες που επηρεάσουν αυτή. Το επίπεδο των πιθανών Κινητικών Δυσκολιών ή της πιθανής Αναπτυξιακής Διαταραχής της Συναρμογής. Την κοινωνική συμπεριφορά που διαμορφώνουν και αποκτούν τα άτομα αυτά μέσα από το παιχνίδι, την κίνηση, την άσκηση, τη φυσική δραστηριότητα, καθώς και τους παράγοντες που επηρεάζουν αυτή. Την επίδραση των δημογραφικών χαρακτηριστικών, προτίμηση χεριού, ενασχόληση με Φυσική Δραστηριότητα ενδοσχολικά ή εξωσχολικά, είδος δραστηριότητα ατομικές ή ομαδικές, προτίμηση στο είδος παιχνιδιού. Την Αυτοεκτίμηση τους και την επίδραση της φυσικής δραστηριότητας στην αυτοεκτίμηση τους. Την επίδραση της Φυσικής Δραστηριότητας στην κοινωνική συμπεριφορά του ατόμου με Αυτισμό. Την επίδραση των πιθανών κινητικών δυσκολιών στην αυτοεκτίμηση και την κοινωνική συμπεριφορά του ατόμου με αυτισμό. Η έρευνα είχε ως υποκείμενα άτομα από 3 έως 22 ετών (151 άτομα) στο φάσμα του αυτισμού. Για τη διεξαγωγή της χρησιμοποιήθηκαν τέσσερα σταθμισμένα ερωτηματολόγια για την διεξαγωγή της έρευνας: της Κοινωνικής συμπεριφοράς (The Sherrill – UVA – APE) (Sherill, 2004) , της εβδομαδιαίας φυσικής δραστηριότητας (Godin Leisure – Time Exercise Questionnaire) (Godin & Shephard, 1985) ,το Κινητικό Τεστ (Movement Assessment Battery for Children) (Henderson & Sugden, 1992) και της Αυτοεκτίμησης (Rosenberg self-esteem scale)(Rosenberg, 1965). Τα ευρήματα δείχνουν πως το συνεργατικό και το συντροφικό παιχνίδι μπορούν να επηρεάσουν θετικά την ανάπτυξη κοινωνικών συμπεριφορών στα άτομα με αυτισμό, ωστόσο δεν παρατηρήθηκε αντίστοιχη θετική επίδραση από την ενασχόληση με τη φυσική/σωματική δραστηριότητα. Από τα στοιχεία της έρευνας παρατηρήθηκε πως όσο μειωμένες είναι οι κινητικές ικανότητες των ατόμων με αυτισμό και το περιβάλλον είναι διαμορφωμένο ώστε να επιτείνει τις πιθανές κινητικές δυσκολίες, τόσο μεγαλύτερος είναι ο βαθμός της κοινωνικής δυσλειτουργίας και της σοβαρότητας της διαταραχής και αυτό φαίνεται σε δραστηριότητες καθημερινές και στο παιχνίδι.
Ανάπτυξη μεθοδολογίας με τεχνητά νευρωνικά δίκτυα για την εκτίμηση της απώλειας διαδρομής ραδιοκυμάτων σε δομημένο περιβάλλον ανοιχτού χώρου
Authors: Σωτηρούδης Σωτήριος
Published: September 2021

Μελετήθηκε η χρήση Τεχνητών Νευρωνικών Δικτύων για την εκτίμηση της απώλειας διαδρομής ραδιοκυμάτων σε δομημένα περιβάλλοντα ανοιχτού χώρου. Η πρωτοτυπία της διατριβής αφορά στην εξειδίκευση του είδους της πληροφορίας που πρέπει να αντληθεί για το περιβάλλον διάδοσης βάσει των τοπικών αρχιτεκτονικών χαρακτηριστικών που το καθορίζουν. Η αξιοποίηση αυτής της πληροφορίας γίνεται από κατάλληλα Τεχνητά Νευρωνικά Δίκτυα. Η μελέτη πραγματοποιήθηκε λαμβάνοντας ως επιπλέον παραμέτρους την συχνότητα, το ύψος του πομπού και την απόστασή του από τον δέκτη. Προκειμένου να διασφαλιστεί πως τα εσωτερικά χαρακτηριστικά των χρησιμοποιούμενων Τεχνητών Νευρωνικών Δικτύων είναι τέτοια που να επιτρέπουν την καλύτερη δυνατή αξιοποίηση της πληροφορίας στην είσοδό τους, προτάθηκαν δύο μέθοδοι για την βελτιστοποίησή τους, βασιζόμενες στην Διαφορική Εξέλιξη: η πρώτη αφορά τον καθορισμό της βέλτιστης αρχιτεκτονικής τους, ενώ η δεύτερη επιτρέπει την βελτιστοποίηση των βαρών τους, για δεδομένη εσωτερική αρχιτεκτονική. Συμπληρωματικά με τα Τεχνητά Νευρωνικά Δίκτυα, και προς σύγκριση με αυτά, χρησιμοποιήθηκε η μέθοδος μηχανικής μάθησης των Τυχαίων Δασών για τον υπολογισμό της απώλειας διαδρομής. Πέρα από την σύγκριση των αποτελεσμάτων των δύο μεθόδων προτάθηκε επιπλέον μία μέθοδος για τον συνδυασμό τους με στόχο την περαιτέρω βελτίωση της ακρίβειας πρόβλεψης.
Μελέτη της δυναμικής συμπεριφοράς μη γραμμικών κυκλωμάτων με στοιχεία μνήμης
Authors: Προύσαλης Δημήτριος-Λαυρέντιος
Published: September 2021

Στην παρούσα διατριβή μελετώνται η συμπεριφορά μη γραμμικών κυκλωμάτων με στοιχεία μνήμης. Στην εισαγωγή παρουσιάζονται κάποια γενικά θεωρήματα, ορισμοί, εργαλεία και οι σύγχρονες θεωρίες σχετικά με τα δυναμικά συστήματα και τα ηλεκτρικά κυκλώματα καθώς επίσης γίνεται μια εκτενέστερη θεωρητική εισαγωγή πάνω στα στοιχεία μνήμης, τα {\en memristor}, τα {\en memristive} συστήματα. Στη συνέχεια, μελετώνται δύο {\en memristive} συστήματα αρχικά από δυναμικής σκοπιάς και η δυνατότητα ελέγχου τους με τη μέθοδο του προσαρμοστικού ελέγχου. Τέλος, παρατίθεται η κυκλωματική υλοποίηση τους. Στο επόμενο κεφάλαιο μελετώνται τρία συστήματα που ανήκουν στην κατηγορία των $jerk$ συστημάτων. Η μορφή αυτών των συστημάτων είναι απλή αλλά παρουσιάζουν ενδιαφέροντα φαινόμενα. Ένα από τα φαινόμενα που εμφανίζουν τα συγκεκριμένα $jerk$ συστήματα είναι αυτό της {\en extreme multistability}. Στο πρώτο από αυτά γίνεται παρουσίαση της κυκλωματικής υλοποίησης του συστήματος σε επίπεδο εργαστηρίου. Επιπλέον, παρουσιάζεται στο δεύτερο το σχήμα σύζευξης δύο $jerk$ συστημάτων με τη μέθοδο του προσαρμοστικού συγχρονισμού. Στο επόμενο κεφάλαιο μελετάται η δυνατότητα σύζευξης νευρωνικών κυκλωμάτων. Στο πρώτο μέρος παρουσιάζονται τα αποτελέσματα τις σύζευξης δύο {\en Hindmarsh-Rose} νευρωνικών μοντέλων, ταυτόσημων και μη ταυτόσημων. Στο δεύτερο μέρος αυτού του κεφαλαίου μελετάται το σχήμα σύζευξης δύο {\en Fizthugh-Nagumo} νευρωνικών μοντέλων μέσω ενός στοιχείου μνήμης ({\en memristor}), που παίζει το ρόλο της τεχνητής σύναψης. Στο πέμπτο κεφάλαιο παρατίθεται μια εκτενής μελέτη του φαινομένου της {\en extreme multistability} σε κύκλωμα. Τέλος, στο τελευταίο κεφάλαιο εκτίθεται ένας χαοτικός ταλαντωτής με διαφορετικού τύπου στοιχεία μνήμης, ένα {\en memristor} και ένα {\en memcapacitor} καθώς και η σύζευξη δύο ίδιων τέτοιων ταλαντωτών.
Τα επίπεδα της αντιμυλλερίου ορμόνης σε θήλεα με πρώιμη αδρεναρχή
Authors: Μπογιατζίδου Μαρία
Published: September 2021

Η πρόωρη αδρεναρχή (ΠΑ) δεν θεωρείται πλέον ως μια καλοήθης κατάσταση, αφού έχει συσχετιστεί με την υπερινσουλιναιμία, δυσλιπιδαιμία, παχυσαρκία και το σύνδρομο πολυκυστικών ωοθηκών (ΣΠΩ). Τα επίπεδα της Αντιμυλλέριου ορμόνης (ΑΜΗ) στον ορό αυξάνονται στις γυναίκες με ΣΠΩ, όπως και στις θυγατέρες τους, γεγονός που συνιστά ότι η ΑΜΗ θα μπορούσε να αποτελέσει έναν πρώιμο προγνωστικό δείκτη του ΣΠΩ. Λόγω του ότι τα κορίτσια με ΠΑ αντιμετωπίζουν μεγαλύτερο κίνδυνο εμφάνισης ΣΠΩ στην εφηβεία, και σε συνδυασμό με το γεγονός ότι τα επίπεδα της ΑΜΗ αυξάνονται τόσο στις έφηβες αλλά και στις ενήλικες γυναίκες, θα μπορούσε κανείς να υποθέσει ότι η ΑΜΗ αυξάνεται ακόμα και στα προ-εφηβικά κορίτσια με ΠΑ. Ωστόσο, από τα περιορισμένα βιβλιογραφικά δεδομένα δεν προκύπτουν σαφή συμπεράσματα αφού από τις μετρήσεις των επιπέδων της ΑΜΗ σε κορίτσια με ΠΑ φαίνεται είτε να αυξάνονται ή να μειώνονται ή και σε κάποιες περιπτώσεις να παραμένουν σταθερά. Επιπλέον, πολλοί ερευνητές υποστηρίζουν ότι το ΣΠΩ εκδηλώνεται πιο συχνά σε συγγενείς πρώτου βαθμού, ενώ ακόμα στις θυγατέρες (προεφηβικής ή εφηβικής ηλικίας) των γυναικών με ΣΠΩ παρατηρούνται υψηλότερα επίπεδα ΑΜΗ σε σχέση με την ομάδα ελέγχου. Ως εκ τούτου, στην εργασία αυτή διερευνήθηκε περαιτέρω κατά πόσο η συγκέντρωση της AMH στον ορό μεταβάλλεται σε κορίτσια με ΠΑ και αν η παρουσία ΣΠΩ στο ιστορικό των μητέρων τους επιφέρει επιπρόσθετες επιπτώσεις. Συμπερασματικά, από τα αποτελέσματα της παρούσας διατριβής προκύπτει ότι τα κορίτσια με ΠΑ, ιδίως εκείνα που είχαν μητέρες με ιστορικό ΣΠΩ, ενδεχομένως να διατρέχουν μεγαλύτερο κίνδυνο να αναπτύξουν ΣΠΩ αργότερα στη ζωή τους.
Κίνδυνος προδιηθητικού και διηθητικού καρκίνου του τραχήλου της μήτρας μετά χειρουργική θεραπεία ενδοεπιθηλιακής νεοπλασίας
Authors: Λίλη Ελευθερία
Published: September 2021

Σκοπός: Σκοπός της παρούσας μελέτης κοόρτης ήταν να αξιολογηθεί το μακροπρόθεσμο (περίοδος παρακολούθησης μέχρι 22 ετών) ποσοστό επανεμφάνισης της προ-διηθητικής νόσου και το πρόσφατα εντοπισμένο ποσοστού διεισδυτικής νόσου σε μια ομάδα γυναικών που αντιμετωπίστηκαν με μεθόδους συντηρητικής χειρουργικής θεραπείας για υψηλής επικινδυνότητας τραχηλική ενδοεπιθηλιακή νεοπλασία (CIN).Μέθοδοι: Οκτακόσιες τέσσερις γυναίκες οι οποίες θεραπεύθηκαν με αφαίρεση της ζώνης μετάπλασης με αγκύλη με τη βοήθεια ηλεκτρικού ρεύματος ((Leep – Loop Electrosurgical Excision Procedure) ή με κωνοειδή εκτομή με νυστέρι (CKC) για ιστολογικά αποδεδειγμένη υψηλού βαθμού τραχηλική ενδοεπιθηλιακή νεοπλασία (CIN), παρακολουθήθηκαν μέχρι και 22 έτη. Τα χειρουργικά δείγματα υποβλήθηκαν σε ιστολογική εξέταση και καταγράφηκε η κατάσταση των ενδοτραχηλικών καθώς και των εξωτραχηλικών ορίων. Το πρωτόκολλο παρακολούθησης περιελάμβανε συμβατικό τεστ Παπανικολάου, κολποσκόπηση και κλινική γυναικολογική εξέταση σε 3,6,12 μήνες μετά την αρχική θεραπεία και κάθε 12 μήνες μετά, υπό την προϋπόθεση ότι κάθε φορά τα αποτελέσματα ήταν φυσιολογικά. Στις περιπτώσεις που προέκυπτε κυτταρολογικά μετρίου ή υψηλού βαθμού τραχηλική δυσπλασία ή παθολογική κολποσκόπηση, λαμβάνονταν πολλαπλές βιοψίες ώστε να διαπιστωθούν ή να αποκλειστούν ιστοπαθολογικά πιθανές ενδοεπιθηλιακές ή διηθητικές αλλοιώσεις στον τράχηλο..Αποτελέσματα: Συνολικά παρακολουθήθηκαν 804 γυναίκες για έναν μέσο χρόνο 77,1 μηνών (εύρος: 6-266 μήνες). Η LLETZ χρησιμοποιήθηκε σε 569 (70,7%) και η CKC σε 235 περιπτώσεις (29,2%). Στο 7,7% υπήρχε αλλοίωση στα ενδοτραχηλικά όρια του αφαιρεθέντος ιστικού τμήματος. Καμία γυναίκα δεν ανέπτυξε διηθητικό καρκίνο του τραχήλου της μήτρας. Υψηλόβαθμη ενδοεπιθηλιακή αλλοίωση (CIN2/3) αναπτύχθηκε σε εννέα γυναίκες (1,1%, 95% CI 0,5-2,2), σε συνάρτηση με την κατάσταση των ενδοτραχηλικών ορίων (4,8% vs 0,8%, p=0,03), ανεξάρτητα όμως από την μέθοδο θεραπείας. Ο μέσος χρόνος υποτροπής ήταν 46,5 μήνες (εύρος: 6-235,3 μήνες). Μία γυναίκα που υποβλήθηκε σε θεραπεία για πλακώδες CIN2 με καθαρά όρια εμφάνισε αδενοκαρκίνωμα in situ 59,2 μήνες μετά τη θεραπεία.Συμπέρασμα: Γυναίκες με υψηλόβαθμη τραχηλική ενδοεπιθηλιακή νεοπλασία που υποβλήθηκαν σε συντηρητική αφαιρετική χειρουργική θεραπεία και παρακολουθούνται μετεγχειρητικά εντατικά με αυστηρό πρωτόκολλο, το οποίο περιλαμβάνει πάντα κυτταρολογική εξέταση, κολποσκόπηση και κλινική γυναικολογική εξέταση, παρουσιάζουν πολύ χαμηλό κίνδυνο για υποτροπή της νόσου, ενδέχεται δε να μην διατρέχουν αυξημένο κίνδυνο για διηθητικό καρκίνο του τραχήλου της μήτρας σε σχέση με τον γενικό πληθυσμό.
Land, meat and gold
Authors: Τακεούτσι Καζουχίρο
Published: September 2021

Ο στόχος της παρούσας διατριβής είναι να δημιουργήσει μια νέα σύνθεση από τις ποικίλες πτυχές της διονυσιακής λατρείας στους αττικούς δήμους από τον ύστερο έκτο αιώνα έως τις αρχές του τρίτου αιώνα προ Χριστού. Με την μελέτη αρχιτεκτονικών, επιγραφικών, φιλολογικών, και γλυπτικών δεδομένων, σε συνδυασμό με την μελέτη και κριτική της σύγχρονης έρευνας, η διατριβή κατορθώνει να αναθεωρήσει στις λεπτομέρειές τους αρκετές τοπικές διαφοροποιήσεις της διονυσιακής λατρείας στους αττικούς δήμους. Το κείμενο της εργασίας είναι χωρισμένο σε δύο μέρη. Στο πρώτο μέρος παρουσιάζονται και μελετώνται τα στοιχεία όλων των διαθέσιμων τεκμηρίων κατά δήμους. Το πρώτο κεφάλαιο εξετάζει τα ίχνη της πανταχού παρουσίας αλλά και της ανωνυμίας των λατρειών του Διονύσου σε όλη την Αττική, με βάση τους χώρους λατρείας του θεού. Το δεύτερο μέρος αποπειράται να συμπληρώσει κενά στην έρευνα του θέματος, σχετικά α. με τον ιερό χώρο που αποδίδεται στον Διόνυσο, β. με τις θυσίες ζώων προς τιμήν του, και γ. με τις αγωνιστικές εκδηλώσεις των Διονυσίων. Το δεύτερο κεφάλαιο προσπαθεί να ρίξει φως στα ιερά του Διονύσου από την πλευρά της ορολογίας που χρησιμοποιείται στις δημοτικές επιγραφές για τον ιερό χώρο, για τις αρχιτεκτονικές δομές των ιερών, και για τη λειτουργία του ιερού ως χώρου συγκέντρωσης πιστών και μνημείων. Το τρίτο κεφάλαιο αντιμετωπίζει θέματα της αλληλουχίας θυσιών στον Διόνυσο σε κάθε δήμο, με έμφαση στις αναφορές των ημερολογίων θυσιών, του ιερατείου και των τιμητικών ψηφισμάτων που σχετίζονται με τις θυσίες. Το τέταρτο κεφάλαιο εστιάζει σε μια συνολική επανεξέταση της θεατρικής διαδικασίας από μια ευρύτερη προοπτική, κυρίως από την πλευρά της πόλεως, των κύριων λατρευτικών συστατικών, των οικονομικών της λατρείας, των τιμητικών εκδηλώσεων στο θέατρο, και τη διασυνοριακή επικοινωνία μέσα και έξω από την Αττική. Στα συμπεράσματα, τονίζεται ότι οι λατρείες του Διονύσου στους αττικούς δήμους, ιδίως όσες σχετίζονταν με θέατρα, προξενούσαν και ομογενοποιητικές και ετερογενοποιητικές εμπειρίες ανάμεσα στους δήμους αλλά και μεταξύ δήμων και πόλεως. Στο πλαίσιο αυτό, οι διονυσιακές λατρείες των αττικών δήμων συνέβαλαν αφενός στη δημιουργία δημοτικής ταυτότητας και αφετέρου στην ενίσχυση της συνεκτικότητας της πόλεως των Αθηνών με την αττική χώρα κατά την Κλασική και πρώιμη Ελληνιστική περίοδο. Στον κατάλογο του παραρτήματος παρουσιάζονται αρκετές αναθεωρήσεις των επιγραφικών κειμένων, που βασίζονται σε αυτοψία, κάτι που αποτελεί επιπλέον σημαντική συμβολή.
Υπότυποι HLA-B27 σε Έλληνες ασθενείς με οροαρνητική σπονδυλαρθρίτιδα
Authors: Κασίμος Δημήτριος
Published: September 2021

ΥΠΟΤΥΠΟΙ ΤΟΥ HLA-B27 ΣΕ ΕΛΛΗΝΕΣ ΑΣΘΕΝΕΙΣ ΜΕ ΟΡΟΑΡΝΗΤΙΚΗ ΣΠΟΝΔΥΛΟΑΡΘΡΙΤΙΔΑ. Ο ρόλος του HLA-B27 είναι ουσιώδης στην αιτιοπαθογένεια των οροαρνητικών σπονδυλοαρθριτίδων. Σήμερα ο έλεγχος HLA-B27 αποτελεί χρήσιμη εργαστηριακή εξέταση στη διάγνωση τυποποίηση των οροαρνητικών σπονδυλοαρθριτίδων. Στην μελέτη η παρουσία του HLA-B27 βρέθηκε σε ποσοστό 30% (261 δείγματα) σε σύνολο 866 δειγμάτων ( 88% σε άνδρες και 12% σε γυναίκες). Η κατανομή των τύπων οροαρνητικής σπονδυλοαρθρίτιδας με θετικό το HLA-B27 για το συγκεκριμένο σύνολο που αφορούσε νοσοκομειακό πληθυσμό είναι 180 (69%) περιστατικά με ΑΣ (170 άνδρες, 10 γυναίκες), 30 (12%) με ψωριασική αρθρίτιδα (27 άνδρες, 3 γυναίκες), 48 (18%) με μη ταυτοποιούμενη σπονδυλοαρθρίτιδα (30 άνδρες, 3 γυναίκες) και 3 (1%) με εντεροπαθητική σπονδυλοαρθρίτιδα (3 άνδρες). Δεν βρέθηκε στο διάστημα της μελέτης κανένα περιστατικό αντιδραστικής αρθρίτιδας. Η μελέτη αφορούσε τη διερεύνηση της κατανομής των υποτύπων του αντιγόνου ιστοσυμβατότητας HLA-B27 σε Ελληνες ασθενείς με οροαρνητική σπονδυλοαρθρίτιδα και θετικό HLA-B27. Στην λεκάνη της Μεσογείου οι συχνότεροι υπότυποι είναι ο HLA-B*27:05 ο HLA-B*27:02. Η μελέτη επιβεβαιώνει την παρουσία μόνο των δύο αυτών υποτύπων σε συχνότητα αντίστοιχα 65,8% και 34,2%. Το ενδιαφέρον βρίσκεται στο ότι τόσο η ταυτοποίηση του HLA-B27 όσο των υποτύπων του έγινε χωρίς τη γνώση κλινικών πληροφοριών. Η συσχέτιση με την κλινική πληροφορία έγινε με την ολοκλήρωση της ταυτοποίησης των γονιδίων. Ο αριθμός των ελεγχθέντων δειγμάτων περιστατικών με οροαρνητική σπονδυλοαρθρίτιδα είναι ο μεγαλύτερος μέχρι σήμερα στην ελληνική βιβλιογραφία. Σε 20 από τα 103 περιστατικά με αγκυλοποιητική σπονδυλοαρθρίτιδα HLA- B27 θετικά (19,4%) που παρουσίασαν ιριδοκυκλίτιδα διαπιστώθηκε η παρουσία του υπότυπου HLA-B*27:05 σε ποσοστό 46% (9 άνδρες) και του HLA-B*27:02 σε ποσοστό 54% (9 άνδρες και 2 γυναίκες). Τα αποτελέσματα παρουσιάζουν ενδιαφέρον καθώς ανάλογο ποσοστό αναφέρουν και άλλες ομάδες ερευνητών σε άτομα με ιριδοκυκλίτιδα σε οροαρνητική σπονδυλοαρθρίτιδα. Η παρουσία του HLA-B27 δεν αποτελεί από μόνο του αναγκαία συνθήκη για την εκδήλωση οροαρνητικής σπονδυλοαρθρίτιδας, όπως φαίνεται από το μικρό σε αριθμό δείγμα συγγενών πρώτου βαθμού ατόμων με θετικό HLA-B27 και αγκυλοποιητική σπονδυλοαρθρίτιδα.
Ενισχυμένη εκπομπή THz από GaAs με φωτοαποδόμηση από υπερβραχείς παλμούς
Authors: Μαργιολάκης Αθανάσιος
Published: September 2021

Στην παρούσα εργασία παρουσιάζεται η μελέτη και η ανάπτυξη της πρώτης φωτοαγώγιμης κεραίας για παραγωγή Terahertz (THz), κατασκευασμένη από υπόστρωμα Αρσενίδιου του Γαλλίου (GaAs), επεξεργασμένη με παλμούς λέιζερ φεμτοδευτερολέπτων, επιδεικνύοντας αυξημένη απόδοση σε σύγκριση με μη επεξεργασμένες κεραίες. Παρατηρούνται κυματισμοί στην επιφάνεια της διάταξης, μετά την φωτοαποδόμηση με λέιζερ και υποθέτουμε ότι είναι υπεύθυνοι για την αυξημένη απόδοση. Οι κυματισμοί μελετώνται θεωρητικά και πειραματικά, για να εξηγηθεί αυτή τη συμπεριφορά. Για πρώτη φορά, δημιουργείται θεωρητικό μοντέλο για να μελετηθούν οι υπερταχείς δυναμικές του GaAs υπό την επίδραση ακτινοβολίας λέιζερ παλμών φεμτοδευτερολέπτων. Σε αυτό το μοντέλο, χρησιμοποιούνται εξισώσεις ενεργειακής ισορροπίας για να εξηγήσουν τις υπερβραχείς χρονο-κλίμακες και την εξέλιξη των δυναμικών. Επιλύονται αριθμητικά λόγω της συζευγμένης μη-γραμμικής πολυπλοκότητας τους, ενώ διασφαλίζεται η σταθερότητα της λύσης.Μελετάμε μεταβλητές όπως την εξέλιξη της πυκνότητας φορέων, της θερμοκρασίας των ηλεκτρονίων και του πλέγματος, προκειμένου να μετρηθεί η θερμική απόκριση του GaAs.Μελετώνται οι οπτικές ιδιότητες με εξάρτηση ως προς την ενεργειακή πυκνότητα και τη διάρκεια του παλμού του λέιζερ, οι οποίες είναι η ανακλαστικότητα και η διηλεκτρική σταθερά. Το μήκος κύματος των κυματισμών υπολογίζεται αριθμητικά από το μοντέλο μας και συγκρίνεται με πειραματικά μας δεδομένα. Υπολογίστηκε επίσης το όριο μόνιμης καταστροφής του υλικού ως προς τη διάρκεια του παλμού λέιζερ. Πραγματοποιήθηκε παραμετρική ανάλυση με βάση τις ιδιότητες του παλμού του λέιζερ απόξεσης, για το πως επηρεάζει τον κυματισμό, ενώ οι ιδιότητες που μετρήθηκαν, είναι η ένταση της ισχύος του παλμού, το ποσοστό αλληλοεπικάλυψης της ενεργούς επιφάνειας του παλμού, η γωνία της πόλωσης του παλμού και αριθμός ενεργών παλμών ανά σημείο. Στο τελευταίο κεφάλαιο, χρησιμοποιώντας διάταξη THz-TDS, μετρήθηκε η απόδοση παραγωγής ακτινοβολίας THz από κεραία GaAs, που έχει φωτοαποδομηθεί με λέιζερ και συγκρίνεται με μη-επεξεργασμένη κεραία. Παρά την υψηλότερη απόδοση ακτινοβολίας THz, οι μετρήσεις I-V που ακολούθησαν, έδειξαν χαμηλότερες τιμές φωτορεύματος. Για την εξήγηση αυτής της ασυμφωνίας, χρησιμοποιήθηκε διάταξη Optical Pump THz Probe (OPTP)για τη μέτρηση της διάρκειας ζωής των διεγερμένων φορέων και της φωτοαγωγιμότητας. Έγιναν συμπληρωματικές μετρήσεις φασματοσκοπίας Fourier Transform Infrared (FTIR), για την επιβεβαίωση της υψηλότερης φωτοαπορρόφησης ενώ έγιναν και μετρήσεις φαινομένου του Hall, για τη μέτρηση του επιπέδου του προσμίξεων, της επιφανειακής συγκέντρωσης και την κινητικότητα των φορέων.
Παράμετροι σχεδιασμού χώρων νοσηλείας παιδιών
Authors: Κύρκου Άρτεμις
Published: September 2021

Η διατριβή εστιάζει στον προσδιορισμό και την ανάλυση βασικών σχεδιαστικών παραμέτρων του χώρου οι οποίες μπορούν να συμβάλλουν στη δημιουργία του θεραπευτικού περιβάλλοντος και την ενίσχυση της φιλικής ατμόσφαιρας για τους ασθενείς κατά τη νοσηλεία τους. Η έρευνα επικεντρώνεται στους παιδιατρικούς χώρους (παιδιατρικά νοσοκομεία και λοιπούς χώρους υγείας) τόσο μέσα από τη σύγχρονη βιβλιογραφία, όσο και μέσα από πρόσφατα κατασκευασμένα παραδείγματα (Case Studies) σε Ευρώπη και Ελλάδα. Τα παραδείγματα εξετάζονται μέσα από κάποια βασικά σχεδιαστικά κριτήρια σύμφωνα με τα οποία συντάσσεται μία πρόταση επανασχεδιασμού υφιστάμενης παιδιατρικής κλινικής (Σισμανόγλειο Νοσοκομείο Κομοτηνής). Επίσης, συμπεριλαμβάνονται προτάσεις για την επικαιροποίηση των ελληνικών ισχύοντων κανονισμών στους χώρους νοσηλείας παιδιών σύμφωνα με τα σύγχρονα πρότυπα του εξωτερικού. Σκοπός της παρούσας διδακτορικής διατριβής, είναι ο προσδιορισμός και η ανάλυση των σχεδιαστικών παραμέτρων που συμβάλλουν στη δημιουργία του θεραπευτικού περιβάλλοντος και της φιλικής ατμόσφαιρας ώστε ο χώρος νοσηλείας να επιδρά θετικά στον ασθενή ενισχύοντας την ψυχολογία και στοχεύοντας στην ταχύτητερη ανάρρωσή του.
Ο παροιμιακός λόγος των Βαλκανικών λαών
Authors: Τσερπές Γεώργιος
Published: September 2021

Η διατριβή πραγματεύεται το ζήτημα των οικογενειακών σχέσεων, του πλούτου και της φτώχειας έτσι όπως αυτές οι θεματικές αναδεικνύονται μέσα από τις παροιμίες των Βαλκανικών λαών (Αλβανών, Βούλγαρων, Ελλήνων, Ρουμάνων, Σέρβων και Τούρκων). Μελετήθηκαν συνολικά 5.294 παροιμίες, οι οποίες παρατίθενται σε καθεμιά βαλκανική γλώσσα και συνοδεύονται από μετάφραση στα ελληνικά. Η επιλογή των συγκεκριμένων θεματικών δεν ήταν τυχαία. Οι συγκεκριμένες θεματικές αντιστοιχούν σε βασικές παραμέτρους της κοινωνικής συγκρότησης και της καθημερινής ζωής. Ταυτόχρονα, οι θεματικές αυτές υποδεικνύουν την κοινωνική καθολικότητα αυτού του λαογραφικού είδους αλλά επίσης και τη δυναμική της χρήσης του σε ένα μεταβαλλόμενο κοινωνικό και οικονομικό περιβάλλον. Στο πλαίσιο αυτό, η οικογένεια, ο πλούτος και η φτώχεια ως οικονομικές και κοινωνικές κατηγορίες αλληλοσυμπληρώνονται και συνιστούν ένα προνομιακό πεδίο μελέτης της ιστορικότητας των λαογραφικών φαινομένων και του μετασχηματισμού τους από το παρελθόν στο παρόν.Για την εκπόνηση της διατριβής αξιοποιήθηκαν ποικίλες μεθοδολογικές προσεγγίσεις όπως η ποσοτική έρευνα (ερωτηματολόγια), η ποιοτική έρευνα (επιτόπια έρευνα με τη μορφή συνεντεύξεων με Βαλκάνιους μετανάστες που ζουν στην Ελλάδα, καθώς και σε διάφορες περιοχές των Βαλκανίων) και ασφαλώς η βιβλιογραφική έρευνα.Ιδιαίτερη έμφαση δίδεται στην ιστορική και συγχρονική προσέγγιση των παροιμιών υπό την έννοια του μετασχηματισμού των διαφόρων φαινομένων από το παρελθόν στο παρόν, κυρίως μέσα από την ανάδειξη των ποικίλων χρήσεων των παροιμιών από σύγχρονους πληροφορητές.Βασικοί στόχοι μας, λοιπόν, υπήρξαν: α) Η απόδοση στα ελληνικά των βαλκανικών παροιμιών και η ταξινόμηση του υλικού, κάτι που από μόνο του αποτελεί κι ένα είδος ερμηνείας, β) η σύγκριση και η εξεύρεση των παραλλήλων, ώστε να διακριβωθούν οι ομοιότητες και οι διαφορές και γ) η διαπίστωση του βαθμού γνώσης των παροιμιών από σύγχρονους πληροφορητές και η διακρίβωση της λαϊκής σοφίας που εκφράζεται μέσω των παροιμιών, η οποία βεβαίως είναι σχετική και σχετιζόμενη πάντα με τον χρόνο, τον τόπο και το επικοινωνιακό περιβάλλον μέσα στο οποίο λέγονται, καθώς οι παροιμίες δεν αποτελούν απόλυτες αλήθειες.
Ανατομική και ιστοχημική μελέτη της επίδρασης του συμπαθητικού συστήματος στις καρδιαγγειακές παθήσεις
Authors: Δάγλας Αριστείδης
Published: September 2021

Στην παρούσα έρευνα μελετήθηκαν 32 ανθρώπινα πτώματα με καρδιαγγειακές παθήσεις εκ των οποίων 10 ήταν γυναίκες και 22 ήταν άνδρες.Οι ιστοί τοποθετήθηκαν σε διάλυμα φορμόλης 10% και πραγματοποιούνταν χρώση των ιστών με την ουσία 5-φλουορεσκεΐνης, η οποία ειδική για την μελέτη του συμπαθητικού συστήματος.Όλες οι παρατηρήσεις του ερευνητή τοποθετήθηκαν σε ηλεκτρονική τράπεζα πληροφοριών (DATA) για την ασφαλή εξαγωγή παρατηρήσεων και συμπερασμάτων.
Μελέτη μηχανικών και ηλεκτρικών ιδιοτήτων νανοσύνθετων υλικών για χρήση ως αισθητήρες παραμόρφωσης και φθοράς
Authors: Γεωργούσης Γεώργιος
Published: September 2021

Σκοπός αυτής της διδακτορικής διατριβής είναι η μελέτη νανοσύνθετων πολυμερών όσον αφορά την ικανότητά τους να χρησιμοποιηθούν ως αισθητήρες παραμόρφωσης ή φθοράς. Για το σκοπό αυτό χρησιμοποιήθηκαν νανοσύνθετα υλικά από πολυμερική μήτρα μη αγώγιμη στο ηλεκτρικό ρεύμα, όπως μεταλλοκένιο γραμμικό πολυαιθυλένιο χαμηλής πυκνότητας (mLLDPE), φθοριούχο πολυβινυλιδένιο (PVDF) ή ελαστομερές στυρένιο-βουταδιένιο (SBR), με αγώγιμα νανοεγκλείσματα, όπως νανοσωλήνες άνθρακα (CNTs) ή αιθάλη (CB). Έτσι, υπό προϋποθέσεις, το προκύπτον υλικό είναι ηλεκτρικά αγώγιμο. Ο παραπάνω μηχανισμός αγωγιμότητας περιγράφεται κυρίως από τη θεωρία διαφυγής. Οι μετρήσεις που έγιναν αφορούν την παρακολούθηση των αλλαγών στην ηλεκτρική αντίσταση των δοκιμίων όταν αυτά επιμηκύνονται υπό μονοαξονικό εφελκυσμό. Έτσι κατά την αξιολόγηση των αποτελεσμάτων ερευνάται κατά πόσο οι αλλαγές στην ηλεκτρική αντίσταση συμβαδίζουν με την εντατική κατάσταση του δοκιμίου έτσι ώστε αυτό να μπορέσει να ενεργήσει σαν αισθητήρας παραμόρφωσης ή φθοράς. Άλλες μετρήσεις που έγιναν ήταν μετρήσεις διηλεκτρικής φασματοσκοπίας (DRS), δυναμικής μηχανικής ανάλυσης (DMA), αλλά και λήψη εικόνων των δοκιμίων με ηλεκτρονικό μικροσκόπιο σάρωσης (SEM). Στο πλαίσιο αυτής της εργασίας έγινε μοντελοποίηση των αποτελεσμάτων αυτών για πιο πληρέστερη μελέτη των ιδιοτήτων των υλικών αυτών. Επιπλέον, αυτά τα μοντέλα εξετάζουν την επίδραση της ποσότητας του εγκλείσματος στις ηλεκτρικές και μηχανικές ιδιότητες των υλικών. Τέλος προτείνεται και ένα καινούριο μαθηματικό μοντέλο. Ως γενικό συμπέρασμα προκύπτει ότι τα υλικά που μελετήθηκαν έχουν κατάλληλη συμπεριφορά που τους επιτρέπει να χρησιμοποιηθούν σαν αισθητήρες φθοράς ή παραμόρφωσης για την παρακολούθηση της δομικής ακεραιότητας μιας κατασκευής ή ενός εξαρτήματος σε ευρύ φάσμα παραμορφώσεων.
Η συμβολή της Ευρωπαϊκής Ένωσης στη διατήρηση της ελληνόφωνης πολιτισμικής κληρονομιάς γεωγραφικά καθορισμένων μειονοτήτων
Authors: Νανάση Θωμαή
Published: September 2021

Η παρούσα διατριβή εξετάζει την συμβολή της Ευρωπαϊκής Ένωσης στην προσπάθεια διάσωσης της πολιτισμικής κληρονομιάς μειονοτικών ομάδων με παράδειγμα τις ελληνικές διαλέκτους της κάτω Ιταλίας. Παρατίθεται αναλυτικά η διαχρονική πολιτισμική πολιτική της ΕΕ με αναφορά στο περιεχόμενο των σχετικών συνθηκών και των χρηματοδοτικών προγραμμάτων που υποστήριξαν την πολιτική αυτή. Γίνεται προσέγγιση της γλωσσικής πολιτικής της ΕΕ και των υποστηρικτικών προγραμμάτων της για τη διάσωση των μειονοτικών γλωσσών δίνοντας ιδιαίτερη βαρύτητα στις ελληνικές διαλέκτους της Απουλίας και της Καλαβρίας.Η έρευνα εστίασε στον υψηλό κίνδυνο εξαφάνισης που διατρέχουν οι ελληνόφωνες διάλεκτοι της κάτω Ιταλίας και κατά συνέπεια η ελληνόφωνη πολιτισμική κληρονομιά. Επιπροσθέτως, έγινε ιδιαίτερη έρευνα στον τομέα της μεταφρασεολογίας για να εντοπισθεί η μέχρι τώρα μεταφραστική δραστηριότητα και η αποτελεσματικότητά της.Η παρούσα διατριβή απαρτίζεται από τα εξής κεφάλαια: 1. Η πολιτική, οι συνθήκες και τα χρηματοδοτικά προγράμματα της Ευρωπαϊκής Ένωσης για τον πολιτισμό, 2. Η γλωσσική πολιτική της Ευρωπαϊκής Ένωσης, 3. Η ιστορία, οι έρευνες και τα χρηματοδοτικά προγράμματα της Ε.Ε. για την στήριξη των ελληνικών διαλέκτων της Απουλίας και της Καλαβρίας, 4. Μετάφραση και Μειονοτικές γλώσσες.Στο παράρτημα παρουσιάζονται τα χρονοδιαγράμματα της πολιτισμικής και γλωσσικής πολιτικής της ΕΕ, η ορολογία που χρησιμοποιήθηκε στην εργασία, πως και χάρτες, εικόνες και έγγραφα που αφορούν στις ελληνικές διαλέκτους της Απουλίας και της Καλαβρίας.Τα δεδομένα της έρευνας προέκυψαν από μελέτη της σχετικής βιβλιογραφίας, προσωπικές συνεντεύξεις με στελέχη αρμόδια για την υλοποίηση της ευρωπαϊκής πολιτισμικής και γλωσσικής πολιτικής, επιτόπια προσωπική έρευνα στα ελληνόφωνα χωριά της Απουλίας και της Καλαβρίας, ανταλλαγή πληροφοριών με άλλους ερευνητές και συνεντεύξεις μελών μη κυβερνητικών οργανώσεων. Τα κυριότερα αποτελέσματα της έρευνας δείχνουν τη μη επαρκή αποτελεσματικότητα της ευρωπαϊκής γλωσσικής πολιτικής για τις ελληνικές κατωιταλικές διαλέκτους που διατρέχουν υψηλό κίνδυνο εξαφάνισης. Διαπιστώθηκαν οι βασικές αιτίες λόγω των οποίων αποκλείονται συχνά οι υπό εξέταση διάλεκτοι από τα ευρωπαϊκά προγράμματα και διαμορφώθηκαν προτάσεις επίλυσής τους. Τέλος, η ειδική έρευνα κατέδειξε ότι η μεταφραστική δραστηριότητα όπως και η απευθείας συγγραφή στην griko ή το grecanico υπήρξαν αναιμικές, γεγονός που επίσης δε συνέβαλε στην επαρκή στήριξη των εν λόγω διαλέκτων.
Συσχέτιση του νευροτροφικού παράγοντα BDNF στο αμνιακό υγρό δευτέρου τριμήνου κυήσεων με την ενδομήτρια ανάπτυξη του εμβρύου
Authors: Αντωνακόπουλος Νικόλαος
Published: September 2021

Η ανάπτυξη του νευρικού συστήματος του εμβρύου αντικατοπτρίζει την εν γένει ανάπτυξή του, που αποτελεί συνδυασμό του εγγενούς γενετικού δυναμικού και των επιδράσεων του ενδομήτριου περιβάλλοντος. Στόχος της μελέτης ήταν ο προσδιορισμός των επιπέδων του νευροτροφικού παράγοντα BDNF στο αμνιακό υγρό κυήσεων 2ου τριμήνου και η διερεύνηση της σχέσης τους με την εμβρυική ανάπτυξη . Σύμφωνα με το σχεδιασμό της μελέτης, τα δείγματα αμνιακού υγρού συλλέχθηκαν από γυναίκες που υποβλήθηκαν σε αμνιοπαρακέντηση στο δεύτερο τρίμηνο. Όλες οι κυήσεις παρακολουθήθηκαν μέχρι τον τοκετό. Ακολούθως, οι κυήσεις χωρίζονταν σε 3 κατηγορίες σύμφωνα με το βάρος γέννησης των νεογνών: 1) AGA (φυσιολογικού βάρους για την ηλικία κύησης), 2) SGA (μικρά για την ηλικία κύησης) και 3) LGA (μεγάλα για την ηλικία κύησης). Η μελέτη εστιάζει σε αυτές τις 3 ομάδες γιατί αντιπροσωπεύουν το φάσμα της ενδομήτριας ανάπτυξης. Τα αποτελέσματα της μελέτης αποκαλύπτουν σημαντικά υψηλότερα επίπεδα BDNF στο αμνιακό υγρό κυήσεων με έμβρυα με διαταραχές ανάπτυξης σε σχέση με αντίστοιχες με έμβρυα φυσιολογικής ανάπτυξης. Τόσο τα SGA έμβρυα όσο και τα μακροσωμικά έμβρυα χαρακτηρίζονται από υψηλότερα επίπεδα BDNF στο αμνιακό υγρό (μέσες τιμές 36.300 pg/ml και 35.700 pg/ml, αντίστοιχα) σε σχέση με έμβρυα φυσιολογικής ανάπτυξης (μέση τιμή 32.700 pg/ml). Η διαφορά είναι στατιστικά σημαντική (p value < 0.05) στα σοβαρά SGA έμβρυα (κάτω από την 3η εκατοστιαία θέση). Συμπερασματικά, αποδεικνύεται ότι ο σοβαρός περιορισμός της εμβρυικής ανάπτυξης επάγει την αυξημένη παραγωγή του νευροτροφικού παράγοντα του εμβρυικού εγκεφάλου, ως προσαρμοστικού μηχανισμού, σε αντίδραση στο «εχθρικό» ενδομήτριο περιβάλλον, επιταχύνοντας με τον τρόπο αυτό την ανάπτυξη και ωρίμανση του εμβρυικού εγκεφάλου.
Αστικοί μετασχηματισμοί στην εποχή της κρίσης, με αφορμή τις μεταλλαγές των δραστηριότητων και των πολεοδομικών πολιτικών στον Ελαιώνα της Αθήνας
Authors: Τσάδαρη Σοφία
Published: September 2021

Στον πυρήνα της προβληματικής της διατριβής βρίσκονται η διερεύνηση και η δυνατότητα κατανόησης των αστικών μετασχηματισμών της σύγχρονης εποχής καθώς και η σχέση τους με τις πολιτικές για τον αστικό χώρο και τις αναπλάσεις. Για τη διερεύνηση των ερωτημάτων χρησιμοποιούνται μεικτές μέθοδοι έρευνας μεταξύ των οποίων κεντρικό ρόλο έχει η "μελέτη περίπτωσης", ως πεδίο εμβάθυνσης στην κατανόηση μηχανισμών, συσχετίσεων και σύνθετων πρακτικών. Μελέτη περίπτωσης αποτελεί ο Ελαιώνας της Αθήνας και η έρευνα εστιάζει στην εποχή μετά τα μέσα της δεκαετίας του 1970 έως to 2011. Η περιοχή του Ελαιώνα έχει στρατηγική θέση στο λεκανοπέδιο της Αττικής, ανάμεσα στην Αθήνα και τον Πειραιά. Σε όλες τις φάσεις εξέλιξής της, αποτελεί έναν ουσιώδη πόρο του παραγωγικού δυναμικού της Αθήνας. Επιπλέον, συζητήθηκε και μελετήθηκε στο παρελθόν ως ένας χώρος σε κρίση και σχεδιάστηκε ως χώρος υποδοχής της διπλής ανάπλασης Βοτανικού - Λ. Αλεξάνδρας. Οι βασικές κατευθυντήριες γραμμές της μεταπολεμικής ανάπτυξης (1950-1974) ήταν καθοριστικές για την εξέλιξή της και τη διαμόρφωση της «πίσω αυλής» για την πόλη της Αθήνας. Το περιεχόμενο της «πίσω αυλής» εμπλουτίστηκε στα χρόνια που ακολούθησαν. Η τριτογενοποίηση επήλθε ως αποτέλεσμα της διεύρυνσης των χρήσεων μεταφορών και αποθήκευσης και εν συνεχεία με την ανάπτυξη δραστηριοτήτων υπηρεσιών - γραφείων και μεγάλων εγκαταστάσεων εμπορίου - ψυχαγωγίας. Η πρόσφατη κρίση επέδρασε στον Ελαιώνα εντείνοντας προϋπάρχουσες τάσεις. Κύρια αποτελέσματα η φτωχοποίηση του πληθυσμού, η μείωση της απασχόλησης, η συνέχιση της αποβιομηχάνισης και του κλεισίματος επιχειρήσεων. Η δομή των κεφαλαίων της διατριβής επιχειρεί να αποδώσει τη μεθοδολογική θεώρηση και μια ερευνητική πορεία κατά την οποία η θεωρία διαπλέκεται με την ποσοτική και ποιοτική τεκμηρίωση στα επιμέρους κεφάλαια, τα οποία συγκροτούν ενότητες (και τα βήματα) της ερευνητικής αναζήτησης. Ο Ελαιώνας «συστήνεται» ως το πεδίο της έρευνας, μέσα από το παράδειγμα ενός εντοπισμένου τμήματός του, το οποίο υπαινίσσεται τα θέματα που θα αναπτυχθούν στη συνέχεια. Ύστερα ερευνάται το θεσμικό πλαίσιο του σχεδιασμού που σχετίζεται με τον Ελαιώνα και γίνεται εμβάθυνση σε παραδείγματα της διεθνούς εμπειρίας, τα οποία και ο εγχώριος σχεδιασμός επικαλείται ως καλές πρακτικές. Στο τέλος παρουσιάζεται η έρευνα για το σύνολο της περιοχής του Ελαιώνα και τα συμπεράσματα της διατριβής. Η έννοια της γενεαλογίας αναδεικνύεται ως κεντρικής σημασίας για τη διερεύνηση και κατανόηση της σχέση των κρίσεων με τον χώρο. Σχετίζεται ευρύτερα με τις κρίσεις του καπιταλιστικού τρόπου παραγωγής, τις σχέσεις μεταξύ τους αλλά και με τον χώρο ειδικότερα. Παραπέμπει ταυτοχρόνως και σε πληθώρα πεδίων και πρακτικών, προβληματικών διαστάσεων του όλου συστήματος σχεδιασμού και των προτεραιοτήτων που υιοθετήθηκαν στην Ελλάδα στις πρόσφατες δεκαετίες.
Factors affecting physical activity and sleeping habits in a representative sample of Greek adults
Authors: Μπακογιάννη Ιωάννα
Published: September 2021

Η σωματική δραστηριότητα θεωρείται εξαιρετικά σημαντική για τη δημόσια υγεία παγκοσμίως. Η μελέτη και κατανόηση των παραμέτρων που σχετίζονται με τη σωματική δραστηριότητα μπορεί να βοηθήσει σημαντικά στην προώθηση της δημόσιας υγείας. Κοινωνικοί και δημογραφικοί δείκτες όπως η ηλικία, το φύλο, η απασχόληση, το μορφωτικό επίπεδο καθώς και προσωπικά χαρακτηριστικά και συνήθειες τρόπου ζωής όπως το σωματικό βάρος, οι συνήθειες ύπνου και η διατροφική πρόσληψη έχουν συσχετισθεί με την σωματική δραστηριότητα. Η συσχέτιση αυτή φαίνεται να επηρεάζει τη συχνότητα εμφάνισης χρόνιων νοσημάτων και σχετικών παραγόντων κινδύνου. Σκοπός της παρούσας μελέτης είναι να περιγράψει τη συσχέτιση της σωματικής δραστηριότητας με τη διάρκεια του ύπνου, τα κοινωνικά και δημογραφικά χαρακτηριστικά και τα χαρακτηριστικά του τρόπου ζωής σε ένα αντιπροσωπευτικό δείγμα του ενήλικου ελληνικού πληθυσμού. Μέθοδοι: Η Πανελλαδική Μελέτη Διατροφής και Υγείας είναι μία μελέτη επιπολασμού που πραγματοποιήθηκε σε αντιπροσωπευτικό δείγμα του ελληνικού πληθυσμού από το 2013 έως το 2015. Στην παρούσα μελέτη συμπεριλαμβάνεται υποδείγμα του πληθυσμού της μελέτης ηλικίας 19-64 ετών.Δημογραφικά, κοινωνικά και προσωπικά χαρακτηριστικά όπως το φύλο, το μορφωτικό επίπεδο, η επαγγελματική κατάσταση και το σωματικό βάρος σχετίζονται με τη συμμετοχή σε μέτριας έντασης και έντονη σωματική δραστηριότητα. Οι παράμετροι αυτές φαίνεται να έχουν μεγαλύτερη επίδραση από περιβαλλοντικές παραμέτρους όπως η διαθεσιμότητα ανοιχτών χώρων και χώρων άθλησης καθώς και το αίσθημα ασφάλειας στη γειτονιά. Η ενασχόληση με μέτριας ένταση σωματική δραστηριότητα σχετίζεται με τη διάρκεια του ύπνου στους άνδρες αλλά όχι στις γυναίκες. Οι υπέρβαρες και παχύσαρκες γυναίκες είναι λιγότερο πιθανό να αναφέρουν ότι συμμετέχουν σε έντονη σωματική δραστηριότητα. Η πρόσληψη λίπους φάνηκε να είναι υψηλότερη στους συμμετέχοντες που καλύπτουν τις συστάσεις για επαρκή διάρκεια ύπνου. Η σωματική δραστηριότητα και η διατροφική πρόσληψη επηρεάζονται από μια σειρά κοινωνικών και προσωπικών χαρακτηριστικών. Οι παράμετροι αυτές θα πρέπει να λαμβάνονται υπόψη κατά το σχεδιασμό πολιτικών δημόσιας υγείας για την προώθηση της σωματικής δραστηριότητας. O σχεδιασμός της παρούσας μελέτης δεν επιτρέπει την εξαγωγή συμπερασμάτων αναφορικά με την αιτιολογική σχέση των παραμέτρων αυτών και χρειάζεται περεταίρω έρευνα για να εντοπιστούν οι μηχανισμοί που οδηγούν σε αυτές τις συσχετίσεις.
Ανδρεία και πολεμική αριστεία στην Βυζαντινή ιστοριογραφία
Authors: Τσιγάνης Κωνσταντίνος
Published: September 2021

Η παρούσα διατριβή εξετάζει το μοτίβο της ανδρείας και της πολεμικής αριστείας στα ιστοριογραφικά έργα της Μέσης Βυζαντινής περιόδου. Κύριος στόχος είναι η παρακολούθηση της εξελικτικής πορείας και των ιδιαίτερων χαρακτηριστικών του μοτίβου, όπως εμφανίζονται στα ιστορικά έργα από τον 9ο μέχρι και τον 12ο αιώνα. Στο εισαγωγικό μέρος της εργασίας παρακολουθούμε την εξέλιξη της έννοιας της ανδρείας και της αριστείας από την αρχαιότητα μέχρι την Πρώιμη Βυζαντινή περίοδο. Στο κύριο μέρος της εργασίας εντοπίζονται οι εξής τρεις βασικές κατηγορίες εμφάνισης του μοτίβου ανάλογα με τις συνθήκες επίτευξης της αριστείας: 1) ηγετική ανδρεία και αριστεία 2) συμμετοχική ανδρεία και αριστεία 3) μονομαχίες. Κάθε ενότητα ακολουθεί την εξής δομή: Αρχικά παρουσιάζονται εν συντομία μερικές πληροφορίες για τους συγγραφείς και το έργο τους. Ακολουθεί ο εντοπισμός των σχετικών χωρίων και η εξέταση ενδεικτικών περιπτώσεων που αντιπροσωπεύουν τις τρεις μορφές εμφάνισης ανδρείας και αριστείας. Κάθε ενότητα κλείνει με την συγκέντρωση των ιδιαίτερων χαρακτηριστικών που εντοπίστηκαν από την αντιπαραβολή των αποσπασμάτων. Στο τελευταίο μέρος της εργασίας επιχειρείται μία συνολική αποτίμηση μέσα από την συγκέντρωση των παρατηρήσεων που έγιναν σε κάθε ενότητα του κυρίως μέρους. Αποτέλεσμα της έρευνας είναι ο καθορισμός της εξελικτικής πορείας του μοτίβου της ανδρείας και της πολεμικής αριστείας και η κατάδειξη της μετάβασης από το πρότυπο του ευσεβούς ορθόδοξου πολεμιστή στο πρότυπο του αριστοκράτη ηρωικού μαχητή.
Structural properties of signed - graphic matroids
Authors: Βρεττά Ελένη-Μαρία
Published: September 2021

Η παρούσα διδακτορική διατριβή παρέχει δομικά αποτελέσματα για τα προσημασμένα-γραφικά μητροειδή εστιάζοντας κυρίως σε δύο υποκλάσεις τους τα δυαδικά και τα τετραδικά προσημασμένα-γραφικά μητροειδή. Η κλάση των τετραδικών προσημασμένων-γραφικών μητροειδών αποσυνθέτεται και οι κλάσεις των συγγραφικών προσημασμένων-γραφικών μητροειδών και των δυαδικών προσημασμένων-γραφικών μητροειδών χαρακτηρίζονται μέσω δομικών θεωρημάτων. Πιο συγκεκριμένα, παρουσιάζεται ένας χαρακτηρισμός για την κλάση των συγγραφικών προσημασμένων-γραφικών μητροειδών που βασίζεται σε ιδιότητες των συγκυκλωμάτων. Επιπλέον, παρουσιάζονται ένας χαρακτηρισμός των δυαδικών προσημασμένων-γραφικών μητροειδών και δύο αλγόριθμοι. Όσον αφορά τα περίπλοκα προσημασμένα γραφήματα, ορίζουμε μια πράξη που διατηρεί τον αριθμό των αρνητικών κύκλων. Ως συνέπεια, αποδεικνύουμε ότι το πλήθος των αρνητικών κύκλων στα περίπλοκα προσημασμένα γραφήματα είναι πολυωνυμικά φραγμένο από το πλήθος των αρνητικών κύκλων των προσημασμένων γραφημάτων που ανήκουν σε δύο καλά ορισμένες κλάσεις. Η κλάση των τετραδικών προσημασμένων-γραφικών μητροειδών χαρακτηρίζεται μέσω ενός θεωρήματος αποσύνθεσης σύμφωνα με το οποίο η ύπαρξη ενός μη-γραφικού συγκυκλώματος που διαχωρίζει τις γέφυρες και αποσυνθέτει το μητροειδές σε ένα γραφικό έλασσον και ένα προσημασμένο-γραφικό έλασσον είναι ικανές και αναγκαίες συνθήκες για να είναι το μητροειδές προσημασμένο-γραφικό. Ως αποτέλεσμα, προσδιορίζονται οι δομικοί λίθοι των τετραδικών προσημασμένων-γραφικών μητροειδών οι οποίοι είναι γραφικά μητροειδή και προσημασμένα-γραφικά μητροειδή τα οποία μετατρέπονται σε γραφικά μετά τη διαγραφή οποιουδήποτε συγκυκλώματος. Το θεώρημα αποσύνθεσης των τετραδικών προσημασμένων-γραφικών μητροειδών, το οποίο βασίζεται σε μια πράξη που ονομάζεται αστρική σύνθεση και στα γνωστά κ-αθροίσματα, αποτελεί το θεωρητικό υπόβαθρο για έναν αλγόριθμο αναγνώρισης. Τέλος παρουσιάζεται μια επισκόπηση των πιο σημαντικών αποτελεσμάτων και εικασιών της Θεωρίας Μητροειδών.